b'\n_START_ARTICLE_\nGiorgi XII\n_START_SECTION_\nNuoruus ja nousu valtaistuimelle\n_START_PARAGRAPH_\nGiorgin is\xc3\xa4 oli poikansa syntym\xc3\xa4n aikaan Kakhetin ja my\xc3\xb6hemmin my\xc3\xb6s Kartlin kuningas Erekle II. H\xc3\xa4nen \xc3\xa4itins\xc3\xa4 oli Ereklen toinen vaimo Ana. Vuonna 1766 Erekle tunnusti poikansa kruununprinssiksi ja batoni\xc5\xa1viliksi ja nimitti h\xc3\xa4net Pambakin ja Lorrin valtiaaksi. Vuonna 1770 Giorgi osallistui Ereklen sotilaallisesti menestyksekk\xc3\xa4\xc3\xa4seen mutta lopulta tuloksettomaksi j\xc3\xa4\xc3\xa4neeseen retkeen osmanien varuskuntia vastaan Etel\xc3\xa4-Georgiassa. Samana vuonna h\xc3\xa4n taisteli yhdess\xc3\xa4 velipuolensa prinssi Levanin kanssa Ksanin kapinallista eristavia (ruhtinasta) vastaan ja alisti h\xc3\xa4nen alueensa kruunun hallittavaksi. _NEWLINE_Giorgi nousi valtaistuimelle is\xc3\xa4ns\xc3\xa4 kuoleman j\xc3\xa4lkeen 12. tammikuuta 1798. Tsaari Paavali tunnusti h\xc3\xa4net 22. helmikuuta 1799 ja h\xc3\xa4net kruunattiin Ant\xc5\xa1iskhatin basilikassa Tbilisiss\xc3\xa4 5. joulukuuta 1799. H\xc3\xa4nen p\xc3\xa4\xc3\xa4kaupunkinsa, Tbilisi, oli yh\xc3\xa4 suureksi osaksi raunioina ja maa k\xc3\xa4rsi Persian vuoden 1795 hy\xc3\xb6kk\xc3\xa4yksest\xc3\xa4 Georgiaan. Invaasio oli vastaisku Ereklelle, joka oli l\xc3\xa4hentynyt Ven\xc3\xa4j\xc3\xa4\xc3\xa4 (Georgijevskin sopimuksella vuonna 1783) ja joka ei suostunut Persian m\xc3\xa4\xc3\xa4r\xc3\xa4ysvaltaan.\n_START_SECTION_\nOngelmia Georgiassa\n_START_PARAGRAPH_\nGiorgi XII:n kolmivuotinen hallituskausi oli h\xc3\xa4mmennyksen ja ep\xc3\xa4vakauden aikaa. Toisin kuin h\xc3\xa4nen "sankarillinen" is\xc3\xa4ns\xc3\xa4, Giorgi ei ollut alamaistensa keskuudessa suosittu eik\xc3\xa4 h\xc3\xa4nt\xc3\xa4 kunnioitettu. H\xc3\xa4n k\xc3\xa4rsi ylipainosta ja turvotuksesta ja makasi p\xc3\xa4\xc3\xa4asiassa sairaana Tbilisiss\xc3\xa4. Giorgi oli vaikeuksissa \xc3\xa4itipuolensa leskikuningatar Dared\xc5\xbeanin juonittelujen vuoksi: Dared\xc5\xbean yritti syrj\xc3\xa4ytt\xc3\xa4\xc3\xa4 Giorgin valtaistuimelta saadakseen kuninkaaksi jonkun omista pojistaan. Giorgin lukuisat velipuolet k\xc3\xa4pertyiv\xc3\xa4t kuolleen is\xc3\xa4ns\xc3\xa4 heille antamille hallintoalueilleen eiv\xc3\xa4tk\xc3\xa4 v\xc3\xa4litt\xc3\xa4neet Giorgin auktoriteetista. Yksi heist\xc3\xa4, Aleksanteri, l\xc3\xa4hti Dagestaniin ja vastusti aseellisesti kuningasta ja h\xc3\xa4nen ven\xc3\xa4l\xc3\xa4ismielist\xc3\xa4 politiikkaansa vuosien ajan. _NEWLINE_Asiaintila paheni entisest\xc3\xa4\xc3\xa4n, kun Persian Fath Ali \xc5\xa0ah vaati Giorgia l\xc3\xa4hett\xc3\xa4m\xc3\xa4\xc3\xa4n vanhimman poikansa Teheraniin panttivangiksi ja k\xc3\xa4ski h\xc3\xa4nt\xc3\xa4 alistamaan valtakuntansa Persian vasalliksi. V\xc3\xa4litt\xc3\xb6m\xc3\xa4sti kun Giorgi oli noussut valtaistuimelle \xc5\xa1aahi kirjoitti uudelle kuninkaalle:  _NEWLINE_\xc2\xbbYlev\xc3\xa4 lippumme tulee etenem\xc3\xa4\xc3\xa4n maillenne ja, aivan kuten tapahtui Aga Mohammad Khanin aikaan, niin te alistutte kaksinkertaisesti nousseelle h\xc3\xa4vitykselle, ja Georgia tulee j\xc3\xa4lleen tuhoutumaan, ja georgialaiset joutumaan vihamme alle.\xc2\xbb _NEWLINE_ _NEWLINE_Giorgi eli jatkuvassa vaarassa joutua syrj\xc3\xa4ytetyksi tai Persian hy\xc3\xb6kk\xc3\xa4yksen kohteeksi ja ymm\xc3\xa4rsi, ettei pelkk\xc3\xa4 muodollinen asema Ven\xc3\xa4j\xc3\xa4n protektoraattina tulisi varmistamaan h\xc3\xa4nen kuningaskuntansa selviytymist\xc3\xa4. Monet johtavat georgialaiset poliitikot olivat kuitenkin pettyneet liittoon Ven\xc3\xa4j\xc3\xa4n kanssa, sill\xc3\xa4 maa ei ollut onnistunut antamaan mink\xc3\xa4\xc3\xa4nlaista tukea Georgialle vuoden 1795 persialaishy\xc3\xb6kk\xc3\xa4yksen aikana. Lis\xc3\xa4ksi Giorgin sairaus nostatti kiistan kuninkaan seuraajasta ja jakoi Georgian aateliset kilpaileviin puolueisiin. Toinen niist\xc3\xa4 kannatti kruununprinssi Davitia ja toinen kuninkaan velipuolta Iulonia.\n_START_SECTION_\nLiitto Ven\xc3\xa4j\xc3\xa4n kanssa\n_START_PARAGRAPH_\nVarmistaakseen poikansa nousun kuninkaaksi ja est\xc3\xa4\xc3\xa4kseen valtakuntansa ajautumisen sis\xc3\xa4llissotaan Giorgi XII l\xc3\xa4hetti jo syyskuussa 1799 l\xc3\xa4hetyst\xc3\xb6n Pietariin neuvottelemaan uutta sopimusta tsaari Paavali I:n kanssa. T\xc3\xa4ll\xc3\xa4 kertaa keisarikunnan hallinto osoitti aiempaa enemm\xc3\xa4n kiinnostusta Georgiaa kohtaan, sill\xc3\xa4 Napoleon I:n kampanja Egyptiss\xc3\xa4 oli kiinnitt\xc3\xa4nyt Paavalin huomion L\xc3\xa4hi-it\xc3\xa4\xc3\xa4n. Marraskuussa 1799 pieni ven\xc3\xa4l\xc3\xa4inen sotilasjoukko saapui Tbilisiin ja tsaarin l\xc3\xa4hettil\xc3\xa4s Pjotr Ivanovit\xc5\xa1 Kovalenski otti hallintaansa Georgian ulkosuhteet. Kovalenski ja Had\xc5\xbei Ibrahim Shirazi, persialainen ministeri, vaihtoivat kesken\xc3\xa4\xc3\xa4n kiivaita viestej\xc3\xa4, joissa kumpikin vakuutti maansa pit\xc3\xa4v\xc3\xa4n Georgian vasallivaltionaan ja uhkasi varmistaa etunsa voimank\xc3\xa4yt\xc3\xb6ll\xc3\xa4.       _NEWLINE_Ven\xc3\xa4j\xc3\xa4n ja Georgian v\xc3\xa4liset keskeytyneet neuvottelut aloitettiin uudelleen, mutta niiden painopiste v\xc3\xa4hitellen vaihtui. Giorgi XII tarjosi tsaarille enemm\xc3\xa4n valtaa maansa sis\xc3\xa4- ja ulkopolitiikassa sill\xc3\xa4 ehdolla, ett\xc3\xa4 h\xc3\xa4nen dynastiansa pysyisi maan johdossa ja ett\xc3\xa4 Georgian ortodoksinen kirkko s\xc3\xa4ilyisi itsen\xc3\xa4isen\xc3\xa4. Kun georgialaiset l\xc3\xa4hettil\xc3\xa4\xc3\xa4t olivat yh\xc3\xa4 Pietarissa neuvottelemassa sopimuksen ehdoista tsaari p\xc3\xa4\xc3\xa4tti kuitenkin liitt\xc3\xa4\xc3\xa4 sumeilematta Georgian Ven\xc3\xa4j\xc3\xa4\xc3\xa4n. Marraskuussa 1800 h\xc3\xa4n kirjoitti ven\xc3\xa4l\xc3\xa4iselle komentajalle Tbilisiss\xc3\xa4:_NEWLINE_\xc2\xbbKuninkaan terveyden heikentyminen antaa viitteit\xc3\xa4 h\xc3\xa4nen menehtymisest\xc3\xa4\xc3\xa4n; sinun tulee siis v\xc3\xa4litt\xc3\xb6m\xc3\xa4sti l\xc3\xa4hett\xc3\xa4\xc3\xa4, heti t\xc3\xa4m\xc3\xa4n tapahtuessa, julistus Meid\xc3\xa4n nimiss\xc3\xa4mme ett\xc3\xa4 ennen Meid\xc3\xa4n suostumustamme ei pid\xc3\xa4 ottaa askeltakaan edes perillisen nimitt\xc3\xa4misess\xc3\xa4 Georgian kruunulle.\xc2\xbb _NEWLINE_ _NEWLINE_18. joulukuuta 1800 tsaari allekirjoitti manifestin, jossa Georgia liitettiin yksipuolisesti Ven\xc3\xa4j\xc3\xa4n keisarikuntaan. Paavali tai Giorgi eiv\xc3\xa4t kuitenkaan ehtineet n\xc3\xa4hd\xc3\xa4 manifestin julkaisua. 28. joulukuuta 1800, ennen l\xc3\xa4hettil\xc3\xa4idens\xc3\xa4 palaamista Pietarista, Giorgi XII kuoli ja h\xc3\xa4nen poikansa Davit julisti itsens\xc3\xa4 Georgian sijaishallitsijaksi. Paavali taas murhattiin 11. maaliskuuta 1801, eik\xc3\xa4 h\xc3\xa4nen seuraajansa Aleksanteri I antanut Davitin kruunauttaa itse\xc3\xa4ns\xc3\xa4 kuninkaaksi, vaan vahvisti virallisesti liitoksen asetuksella 12. syyskuuta 1801.\n_START_SECTION_\nAvioliitot ja lapset\n_START_PARAGRAPH_\nGiorgi XII oli kahdesti naimisissa: ensin prinsessa Ketevanin (o.s. Andronika\xc5\xa1vili, 1754\xe2\x80\x931782) kanssa ja sitten prinsessa Mariamin (o.s. Tsitsi\xc5\xa1vili, 1768\xe2\x80\x931850) kanssa. Giorgi oli yhteens\xc3\xa4 yhdeks\xc3\xa4n tytt\xc3\xa4ren ja nelj\xc3\xa4ntoista pojan is\xc3\xa4.'